**Novella elemzési szempontok**

**I. Műfaja**

**Novella:** A novella rövid, tömör, prózai mű, kevés cselekményt mond el, kevés helyszínen játszódik, kevés időt ölel fel, kevés szereplős, általában váratlan fordulattal zárul és befejezett egész történetet mond el.

Mennyiben felel meg a műfaj várakozásainknak?

Szokásos módja-e ez a téma földolgozásának vagy rácáfol elvárásainkra?

Hogyan illeszkedik a műfaj hagyományrendszerébe, kiteljesítője vagy megújítója-e egy műfajtípusnak?

**II. Témája, intertextuális**

Mi a mű általános üzenete?

Milyen témakörbe tartozik az alkotás, hogyan illeszthető be az irodalmi tradícióba, melyek azok a művek, amelyekkel rokonítható (a mű alapkérdése)

A témakörön belül milyen sajátos jegyekkel rendelkezik, mi az, ami összekapcsolja s mi az, ami elválasztja a hagyománytól?

**III. Cím**

Név cím, témajelölő, műfajjelölő cím?

Milyen viszonya van a címnek a szöveggel?

Pl: ellentétben állnak egymással, témajelölő, motivikus (egy motívumot kiemel, de nem fedi az egész témát)

**IV. Szereplők**

Jellemzésük (külső, belső)

Mit tudunk meg róluk, mi a céljuk, értékrendjük, helyzetük?

Van-e olyan szereplő, aki a szerző álláspontját képviseli?

Konfliktusaik.

Egymáshoz való viszonyuk, ennek változása.

Jellemfejlődés.

A jellemzés lehet: közvetlen (az elbeszélő, az egyik szereplő vagy maga az érintett mondja el jellemvonásokat) vagy közvetett (a tulajdonságokra a szereplő cselekedeteiből, viselkedéséből, szavaiból következtethetünk)

**V. Szerkezet és cselekmény**

**Szerkezeti egységei**: expozíció, bonyodalom, kibontakozás, tetőpont, megoldás.

Mi derül ki a bevezető részből?

Milyen hangulatot érzékeltet?

Előrevetíti-e a történet többi részét?

Közepébe vágva indítja-e a történetet vagy az elejétől fogva?

Párbeszédek vagy leírások vannak-e túlsúlyban?

Van-e fokozás a történetben? Van-e tetőpont?

Van-e megoldás, és ha van mi az?

Mit tesznek, és hogyan gondolkodnak a szereplők?

**VI. Helyszín**

Milyen helyszínen játszódik (város, falu, utca, stb.)

Van-e jelképes üzenete a helyszínnek?

A szereplők cselekedeteit mennyiben határozza meg egy-egy helyszín?

Kifejezi-e élethangulatát, otthon vagy idegenül érzi- e magát?

Vannak-e olyan színhelyek a műben, amelyek ellentéte meghatározza a cselekményt is; pl. város-falu, villa-bérház, otthon-idegenben (térkontraszt)?

**VII. Idő**

Mikor játszódik, s van-e ennek jelképes üzenete?

Mennyi idő alatt játszódik?

Mennyire arányos az időszerkesztés?

Az események időbeli sorrendje lineárisan előrehaladó, analitikus vagy retrospektív?

Milyen az elbeszélés tempója?

**VIII. Az elbeszélő**

Az elbeszélés formája, vagyis: ki az elbeszélő (lehet egyes szám 1. és 3. személyű, igen ritkán egyes szám 2. személyű)

- Az elbeszélő nézőpontja és modalitása, azaz mennyire ismeri az ábrázolt világot s hogyan viszonyul hozzá (tárgyilagosan, elutasítóan, kételkedően, gúnyosan stb.)

**IX. Stílus**

A szókincs jellemzői (választékos, köznyelvi, csoportnyelvi szavak…)

A mondatszerkesztés sajátosságai (rövid, hosszú, alárendelő, mellérendelő, hiányos mondatok…)

Az alakzatok és a szóképek szerepe (kérdés, felkiáltás halmozás, ellentét, hasonlat, metafora…)

A hangnem megkülönböztető jegyei (pátosz, irónia, komikum stb.)

Romantikus, realista, naturalista, impresszionista, groteszk, posztmodern?

**X. Motívumok**

Ismétlődő elemek, szerepe, jelentősége, toposzok (napszak, évszak stb), mágikus számok, élőlények, tárgyak, események, gesztusok.

Van-e többször felbukkanó, ismétlődő nyelvi forma, értelemhordozó elem?

**XI. Hatása az olvasóra**

Mit mond az alkotás arról a korról, amelyben élünk? S mit mond nekünk, megerősíti-e eddigi életfelfogásunkat vagy felkavar, kizökkent belőle?

Személyes vélemény, álláspont megfogalmazása

Aktualizálás (a mai világban aktuális-e a novella témája, miért igen és miért nem?)