**Rímfajták**

**rím:**

- Szavak, szóvégek hangzásbeli összecsengése a verssorok végén vagy a sorokon belül.

- Általában két szótag cseng egybe, de előfordulnak egy szótagos, vagy három, illetve több

szótagos rímek is.

- A rímeket az ábécé kisbetűvel szoktuk jelölni. A rímtelen sor jele: x.

**asszonánc:** Rím típus, amelyben a magánhangzók megegyeznek, a mássalhangzók pedig hasonló hangzásúak. Pl.: hadai – karjai (ezzel szemben a 🡪 tiszta rímben minden hang azonos)

**belső rím:** A verssor belsejében előforduló rímelő szó, alkalmanként sormetszettel együtt jelenik meg.

pl. Balassi strófa

**tiszta rím**: az 🡪 asszonánccal szemben a tiszta rímben mind a magánhangzók, mind a mássalhangzók azonosak (pl.: A parlament / a falra ment)

**kecskerím (kínrím):** Játékos, humoros rímforma, a mássalhangzók helycseréjéből vagy a tagolás megváltoztatásával jöhet létre. Szójáték (Olyanok a kecskerímek / Ahogyan a kecske ír: mek)

**bokorrím**: Legalább négy azonos rímből álló rímcsoport, az első rímhívóra három azonos felelő rím válaszok a a a a. Pl.:

Ez világ sem kell már nekem a

Nálad nélkül, szép szerelmem, a

Ki állasz most énmellettem, a

Egészséggel, édes lelkem? a

(Balassi: Hogy Júliára talála, így köszönne néki – részlet)

**félrím:** Olyan rímszerkezet, amelyben csak minden második sor rímel: x a x a

(az x a rímtelen sorokat jelöli) Pl.:

Hazádnak rendületlenül x

Légy híve, oh magyar; a

Bölcsőd az s majdan sírod is, x

Mely ápol s eltakar. a

(Vörösmarty: Szózat – részlet)

**keresztrím:** A páratlan és páros sorok rímelnek egymással. Egy négysoros versszakban: a b a b

Isten, áldd meg a magyart a

Jó kedvvel, bőséggel, b

Nyújts feléje védő kart, a

Ha küzd ellenséggel; b

Bal sors akit régen tép, c

Hozz rá víg esztendőt, d

Megbünhödte már e nép c

A multat s jövendőt! d

(Kölcsey: Himnusz – részlet)

**ölelkező rím:** A négysoros versszak első és utolsó sora „átöleli” a közbülső kettőt: Az első sor a negyedikkel, a második a harmadikkal rímel. Rímképlete: a b b a.

Fut velem egy rossz szekér, a

Utána mintha jajszó szállna, b

Félig mély csönd és félig lárma, b

Fut velem egy rossz szekér. a

(Ady: Kocsi-út az éjszakában – részlet)

**páros rím**: Rímszerkezet, ahol az egymást követő sorok rímelnek egymással, pl. egy négysoros szakaszban: a a b b.

Láttam sok kevély fogatot, a

Fényes tengelyt, cifra bakot: a

S egy a lelkem! b

Soha meg se’ irigyeltem. b

(Arany: Epilogus – részlet)