**Verselési rendszerek**

**Ütemhangsúlyos verselés** (hangsúlyos vagy magyaros verselés)

- Alapegysége az ütem. Az ütemnek mindig az első szótagja hangsúlyos, a többi hangsúlytalan. Egy ütem maximum 4 szótagból állhat.

- A szöveg ritmusát a hangsúlyos és hangsúlytalan szótagok szabályos (periodikus) váltakozása adja

- Egy verssor általában több ütemből épül fel (kivéve a rövid 2-3 szótagos verssorokat)

- Az ütemek közti rövid szünet, ütemhatár a metszet. A sor vége is ütemhatárnak számít.

- A verssorok kötött szótagszámúak.

- Az ütemhangsúlyos verselés általában rímes sorokból építkezik.

**A leggyakoribb ütemhangsúlyos verssorfajták:**

**kétütemű / felező nyolcas:** a 8 szótagos sor közepén áll a sormetszet

pl.: „Szerelmedben / meggyúlt szívem, 4/4

Csak tégedet / óhajt lelkem” 4/4

**kétütemű hetes**: a 7 szótagos sor 4/3-os vagy 3/4-es ütemekre osztható

pl.: „Nincsen apám / se anyám 4/3

Se istenem, / se hazám 4/3

**felező tizenkettes / négyütemű tizenkettes:** a 12 szótagos sor alapképlete: 6//6. A félsorok további két ütemre tagolódnak. Az elbeszélő költészet általános versformája (pl. Toldi)

pl.: „Áldott szép / Pünkösdnek // gyönyörű / ideje, 3/3//3/3

Mindent / egészséggel // látogató / ege” 2/4//4/2

**Ütemhangsúlyos strófaszerkezetek**

**Balassi-strófa**: Balassi Bálint költészetében kialakult versforma. A Balassi-strófa három 19 szótagos (6/6/7) sorból álló versszak. A sorokat belső rímek tagolják egységekre (a 6. és a 12. szótag összecseng). A sorvégi rímek pedig bokorrímet alkotnak.

PL.: „Királyi méltóság/ tisztesség, nagy jószág /idővel mind elvesznek,

Nagy kövek hamuvá / s hamu kősziklává / nagy idővel lehetnek;

Jó hírnév, dicsőség, / angyali nagy szépség / idővel porrá lesznek;”…

**Zrínyi-strófa**: A Szigeti veszedelem versformája. Négysoros hangsúlyos, általában felező és 12 szótagú sorokból áll, de gyakran a szótagszám és a szimmetria szabálytalansága jellemzi. Rímszerkezete bokorrím, jellegzetes ragrímekkel.

PL.: „Én az ki / azelőtt // iffiu / elmével

Játszottam / szerelemnek // édes / versével,

Küszködtem / Viola // kegyetlen / ségével:

Mastan immár / Mársnak // hangassabb / versével”

**Himfy-versszak:** Kisfaludy Sándor Himfy szerelmei cimű művéről elnevezett versforma. 12 soros ütemhangsúlyos verselésű versszak, nyolcas és hetes sorok váltakoznak (8,7,8,7; 8,7,8,7; 8,7,8,7), rímképlete: a,b,a,b; c,d,c,d; e,e;f, f

**Időmértékes verselés**

- Az antik költészet versmértéke

- Alapegysége a rövid szótag kiejtéséhez szükséges idő, a mora (egy hosszú szótag kétmorás)

- A szöveg ritmusát a hosszú és rövid szótagok szabályos váltakozása adja

**A rövid szótag jele**: U

A rövid szótagban csak rövid magánhangzó szerepelhet, amit legfeljebb egy mássalhangzó követhet, pl. Ti-bor (U, U)

**A hosszú szótag jele**: -

Hosszú szótagnak számít, ha a szótag magánhangzója hosszú, vagy ha a rövid magánhangzó után két vagy több mássalhangzó áll, pl. Rajmond (--), író (--)

- A szótagokból épülnek fel az időmértékes verselés ritmusegységei, a verslábak

- A verslábnál nagyobb, összetettebb, külön néven is számontartott ritmusegység a kólon (pl.: adniszi kólon: -UU- -)

**Időmértékes verslábak:**

|  |  |  |  |
| --- | --- | --- | --- |
| **Név** | **Jel** | **Példa** | **Időtartam** |
| pyrrichius/pirrikhiusz | UU | Piri UU | kétmorás versláb |
| jambus | U- | Jenő U- | hárommorás versláb, emelkedő versláb |
| trocheus | -U | Tünde -U | hárommorás versláb, ereszkedő versláb |
| spondeus/spondeusz | -- | Semjén -- | négymorás versláb |
| dactilus/daktilusz | -UU | Dália -UU | négymorás versláb, ereszkedő versláb |
| anapestus/anapesztus | UU- | Aladár UU- | négymorás versláb, emelkedő versláb |
| ionicus a minore / ionikus minore | UU-- | pici lépő UU-- | ionikus verselés |
| ionucus a maiore / ionikus maiore: | --UU | hosszú pici: --UU |

**ionikus verselés**: Az ógörög ión törzs nyelvjárásán alapuló időmértékes verselési forma, 6 morás versláb, a pyrrichius és a spondeus kapcsolataként is értelmezhető

**jambikus sorok**: Jellemző, de nem kizárólagos verslába a jambus. Az ókori görög drámák jellegzetes sora, a magyar időmértékes költészet leggyakoribb sora

**jambikus sorok például:**

**anakreóni hetes**: U-U-U-- (pl.: „S ki boldogabb Vitéznél”)

**anakreóni nyolcas:** UU-U-U-- (pl.: „Vizet adj, de bort is ifjú”)

**ambroziánus sor:** Szent Ambrus gyakran használt költői formája, jambikus lejtésű négy

verslábból álló sorfajta, a középkori himnuszköltészetben terjedt el

(pl.: „Isten, te mindenalkotó”)

**niebelungizált alexandrin:** Jambikus lejtésű, középen sormetszettel ellátott 12-14 szótagos

sorfajta (pl. „Bolond, ki földre rogyván fölkél és újra lépked”)

**blank verse:** Angol eredetű drámai versforma, ötlábú teljes vagy hatlábú csonka 10-11 szótagos

hangsúlyos jambikus sor, a magyar irodalomban drámai jambusnak nevezik.

Shakespeare drámainak versformája

**trocheusi sorok:** Jellemző, de nem kizárólagos verslába a trocheus

pl.: „Árva gólya áll magában

- U – U – U – U

Egy teleknek a lábjában”

- U – U - - - U

**Változó ritmusú sorfajták, sorkapcsolatok**

**hexameter**: ’hetmértékű’ (görög); A klasszikus időmértékes verselés egyik alapsora, spondeusokból és daktilusokból állhat, az 5. versláb mindig daktilus, az utolsó versláb trocheus vagy spondeus; az eposz versmértéke hexameter.

**Képlete:** -UU-- | -UU--| -UU-- | -UU-- | -U—

**példa:** „Roskad a | kásás | hó, csepe- | részget a | bádoge- | resz már”

-UU -- -UU -UU -UU -U

**pentameter**: ’öt versláb’ (görög) a sor valójában 4 egészet és két csonka verslábból áll, azaz a sormetszet (cezúra) előtti és a sorvégi láb 1 szótagos. A sorközép cezúrja (sormetszete) nagyon erős szünet. A pentameter önmagában nagyon ritkán fordul elő, leginkább a hexameterrel együtt disztichont alkot.

**Képlete**: -UU | -UU | - || -UU | -UU | -UU | U

**példa**: „hallgat az | esteli | táj || ballag a | kései | nyáj”

-UU -UU - -UU -UU U

**disztichon:** Egy hexameter és egy pentameterből álló sorpár, az epigrammák és kezdetben az elégiák kötelező versformája

**Állandó ritmusú sorfajták és strófaszerkezete**k:

**Szapphói sor és strófa:**

- A szapphói sor 11 szótagos, alapverslába a trocheus, de a második trocheus helyére a görögben

olykor spondeus kerül, a harmadik trocheust pedig daktilus váltja fel

- A szapphói strófa 3 szapphói sorból és egy adoniszi kólonból áll

**Példa:**

„Partra | szállot- | tam levo- | nom vi- | torlám

-U -- - UU - U --

A sze- | lek mér | gét neme- | sen ki- | álltam

-U -- - UU - U -U

Sok Cha- | rybdis | közt sok e- | zer ve- | szélyben

-U -- - UU - U --

Izzada | orcám.”

-UU --

**Alkaioszi sor és strófa**

**Nagy alkaioszi sor:** 11 szótagból álló verssor, alapverslába a jambus, az 1. és 3. verslábban a jambus helyén rendszerint spondeus, a 4.-ben pedig anapesztus áll

**A kis alkaioszi sor** alapverslába első két verslába daktilus, a második kettő trocheus

**A 11, 11, 9, 10 szótagos sorokból álló alkaioszi strófa felépítése:**

1-2. sor: nagy alkaioszi sor

3. sor: jambusi kilences (az 1. és a 3. verslábban spondeussal)

4. sor: kis alkaioszi sor

pl.:

„Romlás- | nak in- |dult haj- | dan erős | magyar!

-- U- -- UU- U-

Nem lá- | tod Ár- | pád vé- | re miként | fajul?

-- U- -- UU- U-

Nem lá- | tod a | bosszús | egek- | nek

-- U- -- U- U

Ostora - | it nyomo- | rult ha- | zádon?”

-UU -UU -U -U

**Aszklepiádészi sor és strófa**

**Aszklepiádészi sor**: 12 szótagból álló sor, képlete: - | -UU | - || - UU | -U| (a sor ritkán fordul elő önállóan, leginkább az aszklepiádészi strófában jelenik meg)

**Aszklepiádészi strófa:** 4 sorból álló versszak, 3 aszklepiádészi sor egy glykoni (glükoni) sor

(képlete: - | -UU | -U | -) követ

pl.:

„Hervad | már lige- | tünk, || díszei | hulla- | nak

- - - UU - -UU -U -

Tarlott | bokrai | közt ||sárga levél zörög

- - - UU - -UU | -U | -

Nincs ró- | zsás laby- | rinth || s balzsamos | illa- | tok

- - - UU - -UU -U -

Közt nem | lengedez | a Ze- | phyr.”

- - -UU -U -

**Szimultán/Bimetrikus verselés:** Kettős ritmusú verselés, az időmértékes és a hangsúlyos verselés egyidejű előfordulása a verselésben.

pl.: Csokonai: Tartózkodó kérelem: ütemhangsúly szerint: felező nyolcas (4/4) és kétütemű hetes (4/3) sorokból áll. Időmérték szerint az ionicus a minore (UU--) és az anapesztus (UU-) határozza meg.

„A hatalmas | szerelemnek

UU-- UU-- 4/4

Megemésztő | tüze bánt.

UU-- UU- 4/3

Te lehetsz ír- | -ja sebemnek,

UU-- UU-- 4/4

Gyönyörű kis | tulipánt.”

UU-- UU- 4/3