**12. tétel: A szóbeli és írott szövegek szerepe, eltérő jegyei**

A nyelv szempontjából a kommunikáció típusai közül a szóbeli és az írásbeli közlés a legjellemzőbb. **Történetileg** elsődleges az élőszó; a beszéd rögzítése a fejlődésnek egy késői fokán jelent meg. A **hétköznapi életben** sokkal gyakrabban beszélünk, mint írunk. Újabban a szóbeli kommunikáció technikai eszközök segítségével rögzített formában is terjed (televízió, videó, rádió, magnetofon stb.). Mindez nem kisebbíti **az írás jelentőségét**, amely ma már elválaszthatatlanul hozzátartozik mindennapjainkhoz. Magán- és hivatalos levelezésünkön kívül az írott sajtó és a könyvkiadás szinte eláraszt bennünket írott szövegekkel. E mennyiségi tényezőknél azonban sokkal fontosabb, hogy az írás rögzíti elődeink tapasztalatait, évezredek üzenetét hordozza, s ezáltal megkönnyíti életünket. Lehetővé teszi, hogy felhasználjuk őseink tudását, nem kell minden nemzedéknek mindent újrakezdenie.

A szóbeli és az írott közlésfajtának vannak **közös és eltérő vonásai** egyaránt. Mindkét változat ugyanazt a célt szolgálja, s a végső megjelenési forma (hangzás, ill. íráskép) kivételével ugyanazokkal az eszközökkel él. Mivel azonban a nyelvi megformálás során a szóbeli fogalmazásra kevesebb időnk van, természetes, hogy élőbeszédben nem vagyunk olyan igényesek, választékosak, mint írásban.

Ha összevetjük a hangzó és az írott szöveget, mindkettőben találunk olyan elemeket, amelyek a másikban nem, vagy csak nyomokban fedezhetők fel. Beszéd közben a hanghordozásunk, beszédünk dallama, a hanglejtés, a beszédtempó, jól vagy rosszul elhelyezett hangsúlyaink (az ún. mondat- vagy szövegfonetikai eszközök), sőt a beszédet kiegészítő gesztusok is újabb információt jelentenek a hallgató számára. Írásban mindennek csak a nyomait fedezhetjük fel, amikor írásjeleket használunk, illetőleg a szövegben utalunk a gesztusokra.

A **téma**, a **szándék**, a közölni kívánt valóság, a beszélő(k), író(k), illetve a hallgató(k), olvasó(k) igényeit különbözőképpen elégítik ki az írott és a szóbeli szövegek. Sajátos **megjelenési, visszajelzési, szerkesztésbeli, mondatszerkesztési, műfaji jellegzetességeik** alapján jól elkülöníthetők egymástól.

Mielőtt leírunk valamit, rendszerint van időnk arra, hogy alaposan átgondoljuk mondanivalónkat, ezért logikusabb a létrejött szöveg felépítése, a mondatok pontosabban meg vannak szerkesztve, a rendelkezésre álló szókincsből pedig úgy válogatunk, hogy stílusunk változatos legyen.

Mivel beszéd közben nincs elegendő időnk a gondolkodásra, s a szerkesztett szöveget már keletkezése közben hallja a partner, így nincs mód a korrigálásra, a javításra. **Az élőszóban elhangzó közlés általában kevésbé igényes,**gyakoriak benne az ismétlések, a töltelékszavak, a nyelvi sablonok, s a mondatok megszerkesztettsége is lazább, szabálytalanabb.

Az élőszó és az írás szerepe a nyelvben:

Lényegesen többet beszélünk, mint írunk. A **nyelvi norma** azonban írásban magasabb szinten érvényesül, mint szóban, ezért célszerű és ajánlott az írásos szövegek tanulmányozása. Az írásos forma maradandó voltánál fogva alkalmas a nyelvi hagyomány őrzésére. **A nyelvi változások** élőszóban kezdődnek. A helyes és szükséges változások idővel az írott nyelvben is elfogadottá válnak. **Beszéd és írás, tehát kölcsönhatásban van egymással.**

**A szóbeli és írásos szövegek eltérő jegyei**

|  |  |  |
| --- | --- | --- |
| **Szempontok** | **Élőszó** | **Írott szöveg** |
| **Különbséget megfogalmazó közmondás** | „Verba volant…”(A szó elszáll…) | „…scripta manent.” (…az írás megmarad.) |
| **Kiváltott benyomás** | Akusztikai (időbeli) benyomás: hallom | Vizuális (térbeli) benyomás: látom |
| **Hatóköre** | Időben múlandó, pillanatnyi | Időben, térben kevésbé korlátozott, századokat átél |
| **A hallgató visszajelzési lehetőségei** | A hallgató azonnal reagálhat, sokféle lehetőség van | A visszajelzésnek csak korlátozott lehetőségei vannak. (késleltetett) |
| **A szöveg alkotása** | gyors gondolkodást igényel | időt enged a gondolkodásra. |
| **A szöveg kifejezőeszközeinek köre** | Gazdag kifejezőeszközökben: verbális, non-verbális és zenei elemek együtt vannak jelen. Ezek módosítják, pontosítják a szöveg jelentését. | Csak korlátozottabb. Non-verbális és zenei elemeknek alig jut szerep, helyette írásjeleket használunk, melyek hatása gyengébb. |
| **Nyelvi megformálása** | Spontánabb (igénytelenebb) | Tudatosabb (igényesebb) |
| **Mondatszerkesztés** | Lazább, szabálytalanabb  Hiányos mondtatok túlsúlya | Szabályosabb, megformáltabb  Teljes mondatok túlsúlya |
| **Egyéb nyelvi eszközök** | Nyelvi panelek, töltelékszavak, közhelyek használata előfordul. Gyakoriak a mellérendelések | Előfordul(hat) irodalmi v. szakszavak használata is. Csiszolt mondatok, alárendelések, arányosság jellemzi. |
| **Szövegfajtái** | beszélgetés, vita, interjú, megbeszélés, előadás, felszólalás, rádiós, televíziós hírolvasás…stb. | Tanulmány, cikk, hivatalos levél, magánlevél, napló, emlékirat, kritika, esszé. |
| **Tárolása** | modern technikát igényel, | íróeszköz elég, |
| **Információ vissza-keresése** | nehezebb (emlékezet!) | könnyebb |
| **Használata a mindennapokban** | aránya jóval magasabb, főként magánéleti szövegek | főként közéleti szövegek |

Mindezt tovább árnyalja az **új internetes kommunikációs formák** megjelenése (email, sms, fórum, chat, instant messaging, blog). Ezek formájukat tekintve az írásbeli szövegek körébe tartoznak, ugyanakkor a szóbeli szövegalkotás sok jellemzőjét is magukban hordozzák.

Szövegtípusok

Szövegtípusok: A szövegeket sokféle módon osztályozhatjuk. Különbséget tehetünk szóbeli és írásbeli, spontán és tervezett, leíró, elbeszélő, érvelő és művészi szövegek között.